Virallinen lehti nro C 167 , 01/06/1998 s. 0306



B4-0447, 0448, 0449, 0450, 0451, 0452, 0453 ja 0454/98 Päätöslauselma eläinten rehuissa käytettävistä antibiooteista Euroopan parlamentti, joka - ottaa huomioon 19. helmikuuta 1998 antamansa lausunnon ehdotuksesta Euroopan parlamentin ja neuvoston direktiiviksi erityisravinnoksi tarkoitetuista rehuista annetun neuvoston direktiivin 93/74/ETY sekä direktiivien 74/63/ETY, 79/373/ETY ja 82/471/ETY muuttamisesta (KOM(97)0408 - C4-0409/97 - 97/0208(COD)) ((Kyseisen istunnon pöytäkirja, osa II, kohta 4.)), - ottaa huomioon rehujen lisäaineista annetun neuvoston direktiivin 70/524/ETY, sellaisena kuin se on viimeksi muutettuna komission direktiivillä 97/6/EY ((EYVL L 35, 5.2.1997, s. 11.)), jossa kielletään avoparsiinin käyttö kuluttajien suojelemiseksi, A. katsoo, että antibioottien ja vastaavien aineiden käyttöä eläinten rehuissa valvotaan jo nyt tiukasti; katsoo, että eläinten rehujen tuotannossa tapahtuvan antibioottien laajamittaisen käytön mahdolliset seuraukset herättävät huolestuneisuutta eläinten ja ihmisten terveyden sekä niiden lääketieteellisten terveysvaikutusten kannalta, B. ottaa huomioon, että jotkut jäsenvaltiot ovat tiettyjen antibioottien ja tiettyjen vastaavien aineiden osalta käynnistäneet suojausmenettelyn edellä mainitun neuvoston direktiivin 70/524/ETY 11 artiklan mukaisesti tavoitteenaan kieltää näiden aineiden käyttö kaikissa jäsenvaltioissa, C. katsoo, että kuluttajien ja karjan suojelu on asetettava taloudellisiin etuihin nähden etusijalle, mutta antibioottien käytöstä rehuissa mahdollisesti aiheutuva riski tai vaara on osoitettava tieteellisellä tavalla riittävästi, jotta kielto olisi perusteltu; katsoo, että viimeaikaiset Maailman terveysjärjestön tekemät tutkimukset osoittavat, että antibioottien järjestelmällinen käyttö karjan lihotusvaiheessa voi aiheuttaa sivuvaikutuksia, kuten tiettyjen bakteerien vastustuskyvyn lisääntymistä, D. korostaa sitä, että terveiden kasvatusmenetelmien on tähdättävä antibioottien käytön rajoittamiseen ainoastaan lääkitsemistarkoitukseen; 1. Kehottaa komissiota käyttämään niitä kokemuksia, joita eri jäsenvaltiot ovat saaneet tiettyjen antibioottien, kuten avoparsiinin, tylosiinin, spiramysiinin ja virginiamysiinin sekä niihin verrattavissa olevien aineiden, kuten karbadoksin ja dimetridatsolin kiellosta, mahdollisuutena tarkastella antibioottien ja vastaavien aineiden käyttöä rehuissa, jotta voidaan todeta, muodostaako käyttö terveysriskin; 2. Kehottaa komissiota soveltamaan tiukkoja tieteellisiä standardeja, kun se arvioi, aiheuttaako antibioottien ja vastaavien aineiden käyttö rehujen lisäaineena ja/tai lääkkeenä terveysriskejä, jotta mahdollisesti tarvittavaa kieltoa ei anneta vain yksittäisissä EU:n jäsenvaltioissa, vaan myös yhteisön ulkopuolisista maista tuotavien rehujen ja lihan suhteen; 3. Vaatii, että edellä mainitun neuvoston direktiivin 70/524/ETY tarkistamisen yhteydessä on erityisesti määrättävä, että ennalta varautumisen periaatetta on noudatettava kuluttajien terveyden ja turvallisuuden takaamiseksi sekä tuottajien etujen takaamiseksi; 4. Kehottaa komissiota viemään päätökseen työnsä eläinten ravintoa käsittelevän tieteellisen ohjauskomitean erityistyöryhmässä sekä tiedottamaan parlamentille tuloksista; kehottaa komissiota edistämään bakteerien vastustuskyvyn tutkimusohjelmia ja vahvistamaan tässä asiassa yhteistyötään WHO:n kanssa; 5. Pyytää komissiota antamaan vuoden 1998 loppuun mennessä antibioottien nykyistä käyttöä eläinten rehuissa koskevan kertomuksen, jossa mainitaan kyseiset eläimet, tuotteet, niiden kemialliset ainesosat ja määrät, sekä arvioimaan saatavana olevat erilaiset korvaavat valmisteet; 6. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.